text: Lors prist et pain et vin et sel
   Et viande à sa volenté
   C'on li avoit là aporté.
   Tout ert prest kan qu'il demandoit,
   Fors commander ne li failloit.
   Li vins estoit en II bouteilles.
   Tout regardoient à merveilles
   Ces choses cil qui erent là.
   Cléomadès bien arréa
   Son afaire, et tost et à point
   La viande ; et, quant vit son point,
   Deseur le cheval est montez.
   Et lors fu il bien remueblez
   De joie, k'en grant povreté
   En avoit longuement esté.
  